b"\n_START_ARTICLE_\nLimba spaniol\xc4\x83\n_START_SECTION_\nInfluen\xc8\x9ba major\xc4\x83 a limbii latine asupra limbii spaniole\n_START_PARAGRAPH_\nSpaniola s-a dezvoltat din dialectul latin vorbit \xc3\xaen zonele limitrofe dintre Cantabria, Burgos, La Rioja \xc8\x99i \xc3\x81lava, provinciile de nord din actuala Spanie, devenind cel mai popular idiom al Regatului Castiliei (latina a fost o limb\xc4\x83 oficial\xc4\x83). De aici vine \xc8\x99i numele original al dialectului, castellano, care face o referin\xc8\x9b\xc4\x83 la zona geografic\xc4\x83 de unde provine limba. Cel\xc4\x83lalt nume, espa\xc3\xb1ol, vine de la Hispaniolus din latina medieval\xc4\x83, mai precis din forma sa corect\xc4\x83 Spaniolus. Ram\xc3\xb3n Men\xc3\xa9ndez Pidal ofer\xc4\x83 alt\xc4\x83 explica\xc8\x9bie etimologic\xc4\x83. Cuvintelor clasice hispanus \xc8\x99i hispanicus li se ata\xc8\x99au \xc3\xaen latina vulgar\xc4\x83 sufixul -one (cf. \xc3\xaen spaniol\xc4\x83: bret\xc3\xb3n, borgo\xc3\xb1\xc3\xb3n, \xc3\xaen francez\xc4\x83 wallon etc.), astfel cuv\xc3\xa2ntul hispanione s-a schimbat \xc3\xaen espa\xc3\xb1\xc3\xb3n, \xc8\x99i apoi \xc3\xaen espa\xc3\xb1ol. Acest cuv\xc3\xa2nt a fost apoi \xc3\xaemprumutat de c\xc4\x83tre alte limbi romanice (cf. catalan\xc4\x83 espanyol, francez\xc4\x83 espagnol, italian\xc4\x83 spagnolo, occitan\xc4\x83 espanh\xc3\xb2u, portughez\xc4\x83 espanhol, rom\xc3\xa2n\xc4\x83 spaniol)._NEWLINE_Evenimentele istorice, socio-economice \xc8\x99i folosirea spaniolei ca limb\xc4\x83 de schimb au permis acesteia s\xc4\x83 devin\xc4\x83 lingua franca \xc3\xaen Peninsula Iberic\xc4\x83, \xc3\xaens\xc4\x83 aceste fapte n-au dus la dispari\xc8\x9bia altor limbi vorbite acolo. Se estimeaz\xc4\x83 c\xc4\x83 \xc3\xaen a doua jum\xc4\x83tate a secolului XVI 80% din locuitorii Spaniei vorbeau spaniola.\n_START_SECTION_\nSpaniola modern\xc4\x83\n_START_PARAGRAPH_\n\xc3\x8en timpul epocii coloniz\xc4\x83rilor, Spania era o putere global\xc4\x83 \xc8\x99i era una dintre cele mai puternice na\xc8\x9biuni pe mare, cu o flot\xc4\x83 enorm\xc4\x83 \xc8\x99i un sistem de re\xc8\x9bele comerciale navale extrem de bine pus la punct. Acest fapt a ajutat mult \xc3\xaen r\xc4\x83sp\xc3\xa2ndirea limbii spaniole \xc3\xaen Lumea Nou\xc4\x83, deoarece un num\xc4\x83r impresionant de exploratori, c\xc4\x83ut\xc4\x83tori de aur, coloni\xc8\x99ti sau aventurieri spanioli au n\xc4\x83v\xc4\x83lit spre Vest, spre noile p\xc4\x83m\xc3\xa2nturi descoperite. Efectul acestei mi\xc8\x99c\xc4\x83ri masive de coloni\xc8\x99ti poate fi v\xc4\x83zut ast\xc4\x83zi, c\xc3\xa2nd majoritatea \xc8\x9b\xc4\x83rilor din America de Sud \xc8\x99i America Central\xc4\x83 la fel ca \xc8\x99i cele din Caraibe au spaniola ca limb\xc4\x83 oficial\xc4\x83.\n_START_SECTION_\nDisput\xc4\x83 de nume\n_START_PARAGRAPH_\nConform dic\xc8\x9bionarului normativ, publicat de c\xc4\x83tre Academia Regal\xc4\x83 Spaniol\xc4\x83, \xc8\x99i Dic\xc8\x9bionarului Panhispanic de Chestiuni, aprobat de 22 academii de limb\xc4\x83 spaniol\xc4\x83 ca normativ, numele espa\xc3\xb1ol \xc8\x99i castellano sunt sinonime, ambele fiind acceptate. Asocia\xc8\x9bia Academiilor Limbii Spaniole, care \xc3\xaentrune\xc8\x99te toate academiile de limb\xc4\x83 spaniol\xc4\x83 din \xc8\x9b\xc4\x83rile hispanofone, recomand\xc4\x83 numele espa\xc3\xb1ol spre a fi folosit, \xc3\xaen general, \xc3\xaen alte limbi na\xc8\x9bionale (cf. german\xc4\x83 Spanisch, englez\xc4\x83 Spanish, polonez\xc4\x83 hiszpa\xc5\x84ski, rus\xc4\x83 \xd0\xb8\xd1\x81\xd0\xbf\xd0\xb0\xd0\xbd\xd1\x81\xd0\xba\xd0\xb8\xd0\xb9).\n_START_SECTION_\nIstorie\n_START_PARAGRAPH_\nIstoria limbii spaniole \xc3\xaencepe cu dialectele iberice ale latinei vulgare, limb\xc4\x83 vorbit\xc4\x83 de popula\xc8\x9bia Imperiului Roman. Variantele vorbite \xc3\xaen Spania nordic\xc4\x83 de ast\xc4\x83zi au pus bazele dezvolt\xc4\x83rii ulterioare a limbii. Dup\xc4\x83 c\xc4\x83derea Imperiului Roman de Apus \xc3\xaen secolul V, influen\xc8\x9ba latinei clasice asupra poporului a fost succesiv redus\xc4\x83. Latina vorbit\xc4\x83 pe vremea aceea reprezenta o mixtur\xc4\x83 a variet\xc4\x83\xc8\x9bilor romanice hispanice, \xc3\xaentre care era \xc8\x99i castiliana veche. \xc3\x8en secolul VIII, invazia musulman\xc4\x83 \xc3\xaen peninsula Iberic\xc4\x83 duce la formarea celor dou\xc4\x83 zone de latinitate: Al-Andalus (Andaluzia contemporan\xc4\x83), unde se utilizau dialecte romanice cunoscute sub denumirea de \xe2\x80\x9elimba mozarab\xc4\x83\xe2\x80\x9d, aflat\xc4\x83 sub influen\xc8\x9ba puternic\xc4\x83 a limbilor invadatorilor: arabei \xc8\x99i berberei, \xc8\x99i zona nordic\xc4\x83, unde s-au format regatele cre\xc8\x99tine, iar din dialecte romanice s-au dezvoltat aparte de castilian\xc4\x83 \xc8\x99i alte limbi romanice moderne: limbile catalan\xc4\x83, aragonez\xc4\x83, astur-leonez\xc4\x83 \xc8\x99i galiciano-portughez\xc4\x83._NEWLINE_Castiliana primitiv\xc4\x83 a derivat din latin\xc4\x83 \xc3\xaen comitatul medieval al Castiliei \xc8\x99i se afla sub influen\xc8\x9ba limbilor basc\xc4\x83 \xc8\x99i vizigot\xc4\x83. Cele mai vechi texte \xc3\xaen spaniol\xc4\x83 sunt Glosas Emilianenses (\xe2\x80\x9eGlosele Emiliane\xe2\x80\x9d), ce s-au p\xc4\x83strat \xc3\xaen M\xc4\x83n\xc4\x83stirea Yuso aflat\xc4\x83 \xc3\xaen San Mill\xc3\xa1n de la Cogolla, La Rioja, Spania. Aceast\xc4\x83 localitate era considerat\xc4\x83 ca fiind un centru cultural medieval._NEWLINE_Spaniola s-a extins la sudul peninsulei datorit\xc4\x83 Reconquistei \xc8\x99i uniunilor regatelor cre\xc8\x99tine (uniunea Castiliei \xc8\x99i Le\xc3\xb3nului, Castiliei \xc8\x99i Aragonului \xc8\x99i apoi formarea statului spaniol). \xc3\x8en secolul XV, \xc3\xaen timpul procesului de unificare a Spaniei, Antonio de Nebrija a publicat Grammatica. Acesta este primul tratat al gramaticii limbii spanille \xc8\x99i \xc3\xaen genere al unei limbi vulgare europene. Colonizarea \xc8\x99i cucerirea Americii a permis expansiunea limbii spre cea mai mare parte a continentului american._NEWLINE_\xc3\x8en prezent limba spaniol\xc4\x83 este una dintre cele mai vorbite \xc8\x99i populare limbi ale lumii \xc8\x99i cea mai folosit\xc4\x83 limb\xc4\x83 romanic\xc4\x83. Este utilizat\xc4\x83 \xc3\xaen Organiza\xc8\x9bia Na\xc8\x9biunilor Unite, Uniunea European\xc4\x83 \xc8\x99i, ca limb\xc4\x83 oficial\xc4\x83, \xc3\xaen Uniunea Latin\xc4\x83. Num\xc4\x83rul vorbitorilor cre\xc8\x99te repede dat fiind faptul c\xc4\x83 st\xc4\x83 pe locul doi ca cea mai studiat\xc4\x83 limb\xc4\x83 din lume, precedat\xc4\x83 doar de limba englez\xc4\x83.\n_START_SECTION_\nEuropa\n_START_PARAGRAPH_\nSpaniola este limb\xc4\x83 oficial\xc4\x83 \xc3\xaen Spania, \xc8\x9bara de la care \xc8\x99i-a mo\xc8\x99tenit numele \xc8\x99i unde s-a dezvoltat. \xc3\x8en Spania, spaniola se vorbe\xc8\x99te cu excep\xc8\x9bia: a) regiunii de nord-est (Catalonia, Valencia, Insulele Baleare), unde se vorbe\xc8\x99te catalana de aproximativ 4,5 milioane de vorbitori; b) regiunii de nord \xe2\x80\x93 cele patru provincii basce (\xc3\x81lava, Guip\xc3\xbazcoa, Navarra, Vizcaya) cu aproximativ 700.000 de vorbitori; c) regiunii de nord-vest \xe2\x80\x93 Galicia \xe2\x80\x93 unde se vorbe\xc8\x99te galiciana de c\xc4\x83tre 2,5 milioane de oameni (centre mai importante: A Coru\xc3\xb1a, Lugo, Ourense, Pontevedra); d) regiunii Val d'Aran \xe2\x80\x93 unde se vorbe\xc8\x99te o varietate a gasconei (devenit\xc4\x83 din 1990 limba oficial\xc4\x83 a v\xc4\x83ii)._NEWLINE_R\xc4\x83m\xc3\xa2ne \xc3\xaen uz \xc8\x99i \xc3\xaen Gibraltar, dar acolo doar limba englez\xc4\x83 este folosit\xc4\x83 oficial. Limba spaniol\xc4\x83 este la fel vorbit\xc4\x83 (neoficial) \xc3\xaen Andorra, unde doar limba catalan\xc4\x83 se bucur\xc4\x83 de statutul de limb\xc4\x83 statal\xc4\x83. Este \xc8\x99i una dintre cele 24 de limbi oficiale ale Uniunii Europene. Exist\xc4\x83 comunit\xc4\x83\xc8\x9bi vorbitoare de spaniol\xc4\x83 \xc8\x99i \xc3\xaen alte state europene: Elve\xc8\x9bia, unde castiliana este cea mai vorbit\xc4\x83 limb\xc4\x83 minoritar\xc4\x83, Regatul Unit, Fran\xc8\x9ba \xc8\x99i Germania.\n_START_SECTION_\nAmerica\n_START_PARAGRAPH_\nMajoritatea vorbitorilor limbii spaniole locuiesc \xc3\xaen America Latin\xc4\x83. Dintre \xc8\x9b\xc4\x83rile cu cel mai ridicat num\xc4\x83r al hispanofonilor, doar Spania nu se afl\xc4\x83 \xc3\xaen America. \xc8\x9a\xc4\x83rile cu cea mai mare popula\xc8\x9bie hispanofon\xc4\x83 sunt Mexic \xc8\x99i Columbia, ambele amplasate pe acest continent. La nivel na\xc8\x9bional, spaniola este oficial\xc4\x83 \xc3\xaen Argentina, Bolivia, Chile, Columbia, Costa Rica, Cuba, Ecuador, El Salvador, Guatemala, Honduras, Mexic, Nicaragua, Panama, Paraguay, Peru, Republica Dominican\xc4\x83, Uruguay \xc8\x99i Venezuela. De asemenea, este oficial\xc4\x83 \xc3\xaen regiunea dependent\xc4\x83 fa\xc8\x9b\xc4\x83 de Statele Unite, Puerto Rico, al\xc4\x83turi de limba englez\xc4\x83._NEWLINE_Spaniola nu este recunoscut\xc4\x83 oficial\xc4\x83 \xc3\xaen fosta colonie britanic\xc4\x83 Belize, dar, conform recens\xc4\x83m\xc3\xa2ntului din 2000, 52,1% dintre locuitori cunosc \xc8\x99i vorbesc spaniola la un nivel avansat. Limba este p\xc4\x83strat\xc4\x83 datorit\xc4\x83 urma\xc8\x99ilor colonizatorilor spanioli, care au r\xc4\x83mas \xc3\xaen regiune din secolul XVII. Totu\xc8\x99i, engleza este cea care se bucur\xc4\x83 de statutul de limb\xc4\x83 oficial\xc4\x83 unic\xc4\x83 a \xc8\x9b\xc4\x83rii._NEWLINE_Spaniola a devenit din ce \xc3\xaen ce mai important\xc4\x83 \xc3\xaen Brazilia datorit\xc4\x83 proximit\xc4\x83\xc8\x9bii \xc8\x99i schimbului comercial \xc3\xaentre acest stat \xc8\x99i vecinii s\xc4\x83i hispanofoni, mai ales datorit\xc4\x83 intr\xc4\x83rii \xc3\xaen componen\xc8\x9ba grup\xc4\x83rii politice Mercosur. \xc3\x8en 2005, Congresul Na\xc8\x9bional al Braziliei aprob\xc4\x83 un act, acceptat apoi \xc8\x99i de c\xc4\x83tre Pre\xc8\x99edinte, care a f\xc4\x83cut limba spaniol\xc4\x83 disciplin\xc4\x83 \xc8\x99colar\xc4\x83 \xc3\xaen licee. De asemenea, de-a lungul frontierei \xc3\xaentre Brazilia \xc8\x99i Uruguay, este vorbit\xc4\x83 limba creol\xc4\x83, numit\xc4\x83 aici \xe2\x80\x9eportu\xc3\xb1ol\xe2\x80\x9d._NEWLINE_\xc3\x8en Haiti, limba francez\xc4\x83 este una dintre dou\xc4\x83 limbi oficiale, cu toate c\xc4\x83 o vorbesc doar 10% din popula\xc8\x9bie. Majoritatea haitienilor vorbesc creola, care de asemenea este oficial\xc4\x83. Creola este bazat\xc4\x83 pe francez\xc4\x83 \xc8\x99i unele limbi africane, dar a fost profund influen\xc8\x9bat\xc4\x83 \xc8\x99i de spaniol\xc4\x83. De\xc8\x99i spaniola \xc3\xaen sine nu este oficial\xc4\x83, ea este vorbit\xc4\x83 de c\xc4\x83tre cea mai mare parte a popula\xc8\x9biei, \xc3\xaen special cea care locuie\xc8\x99te l\xc3\xa2ng\xc4\x83 frontiera cu Republica Dominican\xc4\x83._NEWLINE_Trinidad \xc8\x99i Tobago au fost colonizate pentru prima dat\xc4\x83 de c\xc4\x83tre spanioli \xc3\xaen 1498. De\xc8\x99i mai t\xc3\xa2rziu ambele insule au ajuns sub domina\xc8\x9bia englez\xc4\x83, popula\xc8\x9bia local\xc4\x83 a p\xc4\x83strat limba primilor colonizatori. Fiindc\xc4\x83 Trinidad se afl\xc4\x83 \xc3\xaen apropierea coastelor nordice ale Americii de Sud, r\xc4\x83m\xc3\xa2ne influen\xc8\x9bat de vecinii s\xc4\x83i hispanofoni. Recens\xc4\x83m\xc3\xa2ntul recent a dovedit c\xc4\x83 mai mult de 1.500 de locuitori vorbesc spaniola._NEWLINE_\xc3\x8en Statele Unite ale Americii, conform recens\xc4\x83m\xc3\xa2ntului din 2006, 44,3 de milioane de locuitori sunt de origine spaniol\xc4\x83 sau hispanic\xc4\x83. 34 de milioane sau 12,2% a popula\xc8\x9biei cu v\xc3\xa2rsta mai mare de cinci ani folosesc spaniola \xc3\xaen uzul familial. Spaniola a avut o istorie lung\xc4\x83 \xc3\xaen Statele Unite, pentru c\xc4\x83 multe state din sud-vestul \xc8\x9b\xc4\x83rii (de exemplu Texas sau California) erau par\xc8\x9bial colonii spaniole, iar acum este \xc3\xaen curs de revitalizare datorit\xc4\x83 migra\xc8\x9biei umane din America Latin\xc4\x83. Este cea mai studiat\xc4\x83 limb\xc4\x83 str\xc4\x83in\xc4\x83 \xc3\xaen \xc8\x99colile Statelor Unite. De\xc8\x99i Statele Unite ale Americii nu au desemnat nicio limb\xc4\x83 drept oficial\xc4\x83, spaniola este recunoscut\xc4\x83 formal la nivel statal \xc3\xaen New Mexico, unde este vorbit\xc4\x83 de c\xc4\x83tre 30% de locuitori, \xc8\x99i r\xc4\x83m\xc3\xa2ne limba principal\xc4\x83 \xc3\xaen Puerto Rico. \xc3\x8en spe\xc8\x9b\xc4\x83, SUA ocup\xc4\x83 pozi\xc8\x9bia a cincea pe lista \xc8\x9b\xc4\x83rilor cu cea mai numeroas\xc4\x83 popula\xc8\x9bie hispanofon\xc4\x83 din lume.\n_START_SECTION_\nFilipine\n_START_PARAGRAPH_\nDe\xc8\x99i spaniola a fost limb\xc4\x83 oficial\xc4\x83 a Filipinelor, nu era niciodat\xc4\x83 vorbit\xc4\x83 de c\xc4\x83tre majoritatea popula\xc8\x9biei. Importan\xc8\x9ba sa s-a diminuat la \xc3\xaenceputul secolului XX dup\xc4\x83 ocuparea insulelor de c\xc4\x83tre Statele Unite. Introducerea limbii engleze \xc3\xaen sistemul filipinez de guvernare a dus la utilizarea mai redus\xc4\x83 a limbii spaniole \xc8\x99i, \xc3\xaen consecin\xc8\x9b\xc4\x83, pierderea statutului de limb\xc4\x83 oficial\xc4\x83 \xc3\xaen 1987. Pre\xc8\x99edintele Filipinelor, Gloria Macapagal Arroyo, anun\xc8\x9b\xc4\x83 \xc3\xaen 2007 c\xc4\x83 spaniola va deveni \xc3\xaenc\xc4\x83 o dat\xc4\x83 un obiect de studiu obligatoriu. Acesta nu \xc3\xaenseamn\xc4\x83 \xc3\xaens\xc4\x83 c\xc4\x83 spaniol\xc4\x83 va redeveni limba oficial\xc4\x83 a insulelor. R\xc4\x83m\xc3\xa2ne \xc3\xaens\xc4\x83 o limb\xc4\x83 auxiliar\xc4\x83. Conform recens\xc4\x83m\xc3\xa2ntului din 1990, \xc3\xaen Filipine tr\xc4\x83iau 2.658 de vorbitori nativi ai limbii castiliene. Date legate de popula\xc8\x9bia hispanofon\xc4\x83 actualmente sunt indisponsibile pentru c\xc4\x83 nu au ap\xc4\x83rut \xc3\xaen recens\xc4\x83mintele din 1995 \xc8\x99i 2000._NEWLINE_Conform recens\xc4\x83m\xc3\xa2ntului din 2000, 600.000 de locuitori ai Filipinelor vorbesc limba chavacano, o varietate a creolei spaniole. De asemenea, multe limbi native ale insulelor con\xc8\x9bin \xc3\xaemprumuturi din spaniol\xc4\x83 datorit\xc4\x83 influen\xc8\x9bei europene \xc8\x99i mexicane \xc3\xaen perioada coloniz\xc4\x83rii.\n_START_SECTION_\nAlte p\xc4\x83r\xc8\x9bi ale lumii\n_START_PARAGRAPH_\n\xc3\x8en Africa, spaniola este o limb\xc4\x83 oficial\xc4\x83 a comunit\xc4\x83\xc8\x9bii autonome Insulele Canare \xc8\x99i a ora\xc8\x99elor autonome Ceuta \xc8\x99i Melilla. Este oficial\xc4\x83 \xc8\x99i \xc3\xaen Sahara Occidental\xc4\x83 (\xc3\xaempreun\xc4\x83 cu limba arab\xc4\x83), recunoscut\xc4\x83 de c\xc4\x83tre ONU, \xc8\x99i \xc3\xaen Guineea Ecuatorial\xc4\x83 (\xc3\xaempreun\xc4\x83 cu limbile francez\xc4\x83 \xc8\x99i portughez\xc4\x83)._NEWLINE_\xc3\x8en Oceania, spaniola este vorbit\xc4\x83 pe Insula Pa\xc8\x99telui, o posesiune teritorial\xc4\x83 a Chile.\n_START_SECTION_\nIudeo-spaniola\n_START_PARAGRAPH_\nEste limba evreilor alunga\xc8\x9bi din Spania la sf\xc3\xa2r\xc8\x99itul secolului al XV-lea, dup\xc4\x83 terminarea Reconquistei (1492). Ace\xc8\x99tia au primit ad\xc4\x83post \xc3\xaen Imperiul Otoman (Egipt, Siria, Maroc, Turcia, Grecia, Bulgaria), \xc3\xaen Italia (s-au a\xc8\x99ezat la Vene\xc8\x9bia, Napoli, Roma, Livorno, Ferrara), \xc3\xaen sudul Germaniei. Iudeo-spaniola mai este numit\xc4\x83 \xc8\x99i sefardis, dup\xc4\x83 numele \xe2\x80\x9eSefar\xe2\x80\x9d dat de evrei Spaniei. Idiomul vorbit de descenden\xc8\x9bii evreilor spanioli poart\xc4\x83 diferite denumiri \xe2\x80\x93 hakatiya \xc3\xaen Maroc, titauni \xc3\xaen Algeria, djudezmo \xc3\xaen Levant. Sefardis nu trebuie confundat cu ladino. Ladino este numele dat unei limbi mai arhaice, a rabinilor care au folosit-o pentru a traduce \xc3\xaen castilian\xc4\x83 textele biblice ebraice. Sefardis este foarte important\xc4\x83 pentru studierea spaniolei, pentru c\xc4\x83 p\xc4\x83streaz\xc4\x83 multe din tr\xc4\x83s\xc4\x83turile spaniolei secolului al XV-lea.\n_START_SECTION_\nPapiamento\n_START_PARAGRAPH_\nSe vorbe\xc8\x99te \xc3\xaentr-un singur punct pe glob, \xc3\xaen Antilele Olandeze. Are o gramatic\xc4\x83 portughez\xc4\x83 \xc8\x99i lexic spaniol. Este, dup\xc4\x83 unii, descendenta primilor conchistadori; dup\xc4\x83 al\xc8\x9bii este o creol\xc4\x83.\n_START_SECTION_\nCreolele spaniole\n_START_PARAGRAPH_\nSe \xc8\x99tie c\xc4\x83 o limb\xc4\x83 creol\xc4\x83 este o limb\xc4\x83 simplificat\xc4\x83, bazat\xc4\x83 pe o sintax\xc4\x83 indigen\xc4\x83 \xc8\x99i cu lexic al limbii cuceritoare. Exist\xc4\x83 creole spaniole \xc3\xaen Cuba; se vorbesc mai multe creole \xc3\xaen Filipine.\n_START_SECTION_\nSistem de scriere\n_START_PARAGRAPH_\nSpaniola folose\xc8\x99te alfabetul latin \xc3\xaembog\xc4\x83\xc8\x9bit cu litera \xc3\xb1 (e\xc3\xb1e, care reprezint\xc4\x83 fonemul /\xc9\xb2/) \xc8\x99i digramele ch (reprezenteaz\xc4\x83 fonemul /t\xca\x83/) \xc8\x99i ll (reprezint\xc4\x83 fonemul /\xca\x8e/). Totu\xc8\x99i, digrama rr, care reprezint\xc4\x83 fonemul /r/, nu este considerat parte a alfabetului. Astfel, alfabetul tradi\xc8\x9bional spaniol con\xc8\x9bine 28 semne (30 cu k \xc8\x99i w, care apar doar \xc3\xaen cuvintele \xc3\xaemprumutate)._NEWLINE_\xc3\x8en timpul celui de-al IX-lea Congres al Asocia\xc8\x9biei Academiilor Limbii Spaniole \xc3\xaen 1994, se acord\xc4\x83 adaptarea unui alfabet latin universal, \xc3\xaen care ch \xc8\x99i ll nu sunt litere independente. Totu\xc8\x99i, aceast\xc4\x83 reform\xc4\x83 afecteaz\xc4\x83 doar procesul de ordonare alfabetic\xc4\x83 a cuvintelor, nu compozi\xc8\x9bia alfabetului. Astfel, digrafele ch \xc8\x99i ll \xc3\xaenc\xc4\x83 fac parte din acesta._NEWLINE_Spaniola folose\xc8\x99te accentul ascu\xc8\x9bit pentru a marca un loc de punere a accentului c\xc3\xa2nd el nu este de acord cu reguli. Fiecare semn care apar\xc8\x9bine vocalei (a, e, i, o, u) poate s\xc4\x83 prind\xc4\x83 acest diacritic (rezult\xc3\xa2nd \xc3\xaen \xc3\xa1, \xc3\xa9, \xc3\xad, \xc3\xb3, \xc3\xba). De asemenea, diereza r\xc4\x83m\xc3\xa2ne \xc3\xaen uz \xc3\xaen trigrafele g\xc3\xbce \xc8\x99i g\xc3\xbci pentru a indica u sonor (altfel, u \xc3\xaen trigrafele gue \xc8\x99i gui este mut).\n_START_SECTION_\nLexic\n_START_PARAGRAPH_\nSpaniola are un fond lexical mo\xc8\x99tenit din latina popular\xc4\x83. A conservat \xc8\x99i mul\xc8\x9bi termeni clasici, disp\xc4\x83ru\xc8\x9bi \xc3\xaen alte arii ale Rom\xc3\xa2niei: AVIS > ave (pas\xc4\x83re), COMEDERE > comer (a m\xc3\xa2nca), PERCONTARI > preguntar (a \xc3\xaentreba), TAMMAGNUS > tama\xc3\xb1o (talie, m\xc4\x83re\xc8\x9bie). Exist\xc4\x83 \xc8\x99i urma\xc8\x99i ai unor derivate latine nemai\xc3\xaent\xc3\xa2lnite \xc3\xaen alte p\xc4\x83r\xc8\x9bi: CAPITIA > cabeza (cap), CORACIONE > coraz\xc3\xb3n (inim\xc4\x83), AMARELLU(S) > amarillo (galben).\n_START_SECTION_\nFonetic\xc4\x83\n_START_PARAGRAPH_\nPrezentarea fonemelor limbii spaniole este foarte dificil\xc4\x83 din cauza variet\xc4\x83\xc8\x9bii dialectice. Tabelele de mai jos prezint\xc4\x83 sunete care fac parte din standardul spaniol, dar pot s\xc4\x83 nu existe \xc3\xaen unele dialecte din cauza proceselor fonetice precum ye\xc3\xadsmo.\n_START_SECTION_\nGramatic\xc4\x83\n_START_PARAGRAPH_\nFiindc\xc4\x83 at\xc3\xa2t spaniola, c\xc3\xa2t \xc8\x99i rom\xc3\xa2na, sunt limbi romanice derivate din limba latin\xc4\x83, ele \xc3\xaemp\xc4\x83rt\xc4\x83\xc8\x99esc multe caracteristici gramaticale, dar din cauza dezvolt\xc4\x83rii diferite uzul formelor mo\xc8\x99tenite variaz\xc4\x83._NEWLINE_Spaniola este o limb\xc4\x83 relativ flexionar\xc4\x83, av\xc3\xa2nd conjugarea foarte complicat\xc4\x83, \xc3\xaen schimb lipse\xc8\x99te aproape \xc3\xaen \xc3\xaentregime flexiunea celorlalte p\xc4\x83r\xc8\x9bi de vorbire. Se folosesc multe prepozi\xc8\x9bii \xc8\x99i se pune adjectivul dup\xc4\x83 substantiv. Spre deosebire de rom\xc3\xa2n\xc4\x83, \xc3\xaen spaniol\xc4\x83 at\xc3\xa2t articolele hot\xc4\x83r\xc3\xa2te c\xc3\xa2t \xc8\x99i cele nehot\xc4\x83r\xc3\xa2te sunt proclitice. Tipologia sintaxei este de obicei SVO, dar schimb\xc4\x83rile sunt comune. Astfel ca majoritatea limbilor romanice, \xc3\xaen spaniol\xc4\x83 se poate pierde pronumele personal, c\xc3\xa2nd nu este necesar din punct de vedere al contextului.\n_START_SECTION_\nSubstantive\n_START_PARAGRAPH_\nSpaniola are substantive care descriu obiecte concrete, grupuri \xc8\x99i clase de obiecte, calit\xc4\x83\xc8\x9bi, sentimente etc. La fel ca \xc3\xaen rom\xc3\xa2n\xc4\x83, fiecare dintre ele poate s\xc4\x83 fie num\xc4\x83rabil \xc8\x99i nenum\xc4\x83rabil \xc8\x99i este sau masculin sau feminin. Se consider\xc4\x83 c\xc4\x83 genul neutru a disp\xc4\x83rut din toate limbile romanice \xc3\xaen afar\xc4\x83 de rom\xc3\xa2n\xc4\x83, dar spaniola are o variant\xc4\x83 a articolului hot\xc4\x83r\xc3\xa2t neutru, lo. Lo nu acompaniaz\xc4\x83 un substantiv, dar poate preceda un adjectiv care are valoare de substantiv, pentru a exprima o idee general\xc4\x83, abstract\xc4\x83. Substantivele num\xc4\x83rabile au form\xc4\x83 separat\xc4\x83 pentru plural, indicat\xc4\x83 utiliz\xc3\xa2nd sufixul -s.\n_START_SECTION_\nAdjective \xc8\x99i adverbe\n_START_PARAGRAPH_\n\xc3\x8en general, \xc3\xaen spaniol\xc4\x83 se folosesc adjectivele \xc8\x99i adverbele \xc3\xaen acela\xc8\x99i mod ca \xc3\xaen rom\xc3\xa2n\xc4\x83 \xc8\x99i aproape fiecare alt\xc4\x83 limba indo-european\xc4\x83. Adverbele simple au, totu\xc8\x99i, form\xc4\x83 separat\xc4\x83 de adjective, creat\xc4\x83 prin ad\xc4\x83ugarea sufixului -mente la adjectivul feminin (de exemplu afortunada \xe2\x80\x93 norocos\xc4\x83 \xe2\x86\x92 afortunadamente \xe2\x80\x93 din fericire). Aceast\xc4\x83 paradigm\xc4\x83 este comun\xc4\x83 limbilor romanice occidentale \xc8\x99i poate de asemenea fi g\xc4\x83sit\xc4\x83 \xc3\xaen rom\xc3\xa2n\xc4\x83, \xc3\xaen cazul adverbelor precum actualmente.\n_START_SECTION_\nDeterminante\n_START_PARAGRAPH_\n\xc3\x8en spaniol\xc4\x83 se folosesc articolele hot\xc4\x83r\xc3\xa2te \xc8\x99i nehot\xc4\x83r\xc3\xa2te, pronumele demonstrative, pronumele posesive, pronumele interogative, numerale cardinale, numerale ordinale \xc8\x99i numerale nehot\xc4\x83r\xc3\xa2te ca cuvinte determinante, la fel ca \xc3\xaen rom\xc3\xa2n\xc4\x83. Majoritatea lor nu formeaz\xc4\x83 un subiect de declinare, dar exist\xc4\x83 excep\xc8\x9bii care urmeaz\xc4\x83 modelul declin\xc4\x83rii al adjectivelor, precum numeralul un."